Rune Lund (EL), 2005-06-02:
2015-målene – hvem kan ikke skrive under på de otte målsætninger?
De er meget fornuftige og handler bl.a. om halvering af fattigdommen, sikre kvinder ligestilling, nedbringe dødeligheden blandt gravide og fødende kvinder med tre fjerdedele, sikre alle børn skolegang osv. osv.
Det er målsætninger, som Enhedslisten selvfølgelig til fulde kan støtte.
Vi ville gerne have skærpet nogle af de målsætninger, men hvis bare regeringen og de andre rige lande lever op til disse målsætninger, vil jeg sige, at så er vi nået et godt stykke hen ad vejen, i hvert fald et stykke hen ad vejen i en verden, som er præget af uretfærdighed og global ulighed.
Virkeligheden er, at de rige landes bistand er faldende.
I 1992 udgjorde de rige landes bistand 0,35 pct. af det samlede bruttonationalprodukt, i dag udgør den kun 0,25 pct.
I spidsen for denne udvikling ligger den danske regering i dag, det må vi sige.
Under valgkampen fremlagde vi i Enhedslisten supplerende tal for udviklingen i dansk ulandsbistand, og vi har sammentalt, hvad regeringen har afsat, siden den trådte til, og hvad den har planlagt at bruge de næste 4 år.
Det samlede resultat bliver 47 mia. kr.
Det er, hvad denne regering vil snyde ulandene for frem til 2009.
Og ikke nok med det, en stor del af pengene fra det såkaldte privatsektorprogram går oven i købet til at forgylde danske virksomheder med, herunder også De Konservatives egne medlemmer, hvilket er fremgået af debatten og de korte bemærkninger, der er kommet her i dag.
Et af de eksempler, vi nævnte, var netop, at fagforbundet 3F dokumenterer, at justitsministerens barselvikar her i Folketinget har bevilliget sig selv 1,5 mio. kr. som konsulent på et Danidaprojekt på i alt lidt over 2,1 mio. kr.
Det er et projekt, hvor de stakkels landarbejdere samtidig tjener 1 dollar om dagen.
Man kan spørge sig selv, hvor meget fattigdomsorientering der er i det.
Det er intet mindre end skamløst.
Det er ikke kun Enhedslisten, der siger dette.
Lad mig henvise til den temmelig deprimerende kronik fra den 6. december 2004, hvor lederne af de fire største ngo'er herhjemme, Folkekirkens Nødhjælp, Mellemfolkeligt Samvirke, Ibis og Red Barnet konkluderer følgende: I FN-regi har man opstillet 2015-målene.
Umiddelbart virker det, som om man særligt i arbejdet med at skaffe de sultne mad halter bagefter og endda har trukket i nødbremsen.
Værsgo, en rimelig klar og kontant hilsen til den danske regering og Dansk Folkeparti, der står bag de nedskæringer.
Vi har også en anden rapport, som professor Jeffrey Sachs og andre internationale eksperter har afleveret til FN's generalsekretær, og som bl.a. vil indgå i udspillet til FN-topmødet i september.
Danmark skal tilbage på et bedre spor.
Vi skal vise vejen.
Vi skal ikke skære ned i en tid, hvor der er brug for at hæve bistandshjælpen.
Privatsektorprogrammet skal også nedlægges, og i stedet skal pengene bruges til noget meget mere fornuftigt.
Der skal også gøres en særlig indsats for kvinders seksuelle og reproduktive rettigheder, i og med at det er en ekstremt central faktor og en vigtig indikator for fremskridt ikke mindst inden for de fire af målene, nemlig kvinders ligestilling, børnedødelighed, mødredødelighed og bekæmpelse af hiv/aids.
Pengene kunne vi finde mange steder fra, bl.a. ved at beskatte finansielle transaktioner.
Der er i det hele taget masser af penge, hvis bare vi vil.
Det handler om politisk vilje.
Vil vi hjælpe verdens fattigste, eller vil vi hellere skære ned på ulandsbistanden for at give skattelettelser til de rigeste herhjemme?
Valget er meget simpelt.
Det er det, det handler om.
Vi har en regering i øjeblikket, som gerne vil give skattelettelser til de rigeste, mens der dør i tusindvis af mennesker af sult og nød.
Det vil vi ikke i Enhedslisten, og derfor har vi også fremsat vores eget beslutningsforslag i dag, som vi synes er mere skarpt og præcist end det, som alle andre partier her i Folketinget står bag.
Vi siger, at vi i FN skal melde, at vi nu sætter bistanden drastisk op, og at man f.eks. kan finde andre finansieringskilder som afgifter på flybrændstof.